**Să nu vă jucaţi cu focul**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şapte iepuraşi micuţi,

Au pornit joaca cu focul,

Iată-i cum aprind chibrite

Şi le-aruncă prin tot locul.

Mama lor e azi plecată

După morcovi, la grădină.

Nici nu ştie, sărmănica,

Că atunci când o să vină,

Va găsi casa în flăcări.

Iepuraşii săi grămadă,

Zgribuliţi şi speriaţi,

Tremurând toţi în ogradă.

Ah, măicuţa într-o clipă,

Sură-i toată de necaz –

Nu mai are casă, masă,

Dar e bine c-au rămas

Puişorii ei în viaţă.

Vor dormi la noapte-n drum…

Să nu vă jucaţi cu focul.

Focul face totul scrum.